作者:薛昂夫
標題:中呂・陽春曲
內容:坐聽西掖鐘聲動，睡起東窗日影紅，山林朝市兩無窮。一夢中，樽有酒且從容。耐驚耐怕黃齏甕，長滿長幹老酒盆，一貧儘可張吾軍。休忘本，樽有酒且論文。胸中太華身難憾，舌底狂瀾口且緘，看渠暮四與朝三。呆大膽，樽有酒且醺酣。周郎赤壁鏖兵後，蘇子扁舟載月秋，千年慷慨一時酬。今在否？樽有酒且綢繆。芸窗月影吟情蕩，紙帳梅花醉夢香，覺來身世兩相忘。休妄想，樽有酒且疏狂。歲雲暮矣雖無補，時復中之盡有餘，老來吾亦愛吾廬。清債苦，樽有酒且消除。